«Спортыр террорым и бийщ!»
Прохладнэ щIыналъэм щыIэ «Колос» сабий-ныбжьыщIэ спорт школым мы махуэхэм щекIуэкIащ 2005-2008 гъэхэм къалъхуахэм кикбоксингымкIэ я район зэхьэзэхуэ. Абы хэтащ Прохладнэ, Аруан, Шэджэм районхэмрэ Налшык къалэмрэ щыщ спортсмен ныбжьыщIэ 66-рэ. Зэпеуэр къызэрагъэпэщащ «Колос» ДЮСШ-мрэ КъБР-м КикбоксингымкIэ и федерацэмрэ.
«Спортыр террорым и бийщ!» къыхуеджэныгъэм щIэту екIуэкIа зэхыхьэр щыщIидзэм, абы хэтхэм псалъэ гуапэхэмкIэ зыхуагъэзащ икIи нэхъ лъэщым текIуэныгъэр къихьыну ехъуэхъуащ Прохладнэ щIыналъэм и Iэтащхьэм и къуэдзэ Матросов Алексей, КъБР-м СпортымкIэ и министерствэм мы олимп спорт лIэужьыгъуэхэмкIэ спорт школым и унафэщI Шэрджэс Заур, КъБР-м КикбоксингымкIэ и федерацэм и президент, дунейпсо категорие зиIэ судья Къудей Алим, Прохладнэ районым и прокурор Къанщауэ Аслъэн, Следственнэ комитетымрэ спорт зэгухьэныгъэхэмрэ я лIыкIуэхэр.
Мыпхуэдэ унэтIыныгъэм щIэту екIуэкI зэхыхьэхэр сэбэп мэхъу къыдэкIуэтей щIэблэр хэкупсэу къэгъэхъунымкIэ, гъащIэ узыншэм, спортым дегъэхьэхынымкIэ.
Зэхьэзэхуэм щытекIуахэр медалхэмкIэ, щыхь тхылъхэмкIэ, саугъэтхэмкIэ ягъэпэжащ.
КЪЭХЪУН Бэч.
